Baba ontvoer tydens huisroof(Argieffoto: Miguel Roberts/AP) Die polisie in Chatsworth, KwaZulu-Natal, het ŉ soektog van stapel gestuur na ŉ twee maande oue baba wat Saterdag tydens ŉ huisroof in dié nedersetting ontvoer is. Die gemeenskap se hulp is ook ingeroep om met die soektog te help. Volgens kol. Robert Netshiunda, polisiewoordvoerder, het twee verdagtes die huis in Welbedacht West in Chatsworth betree en selfone gebuit voordat hulle die babaseun gegryp en gevlug het. Een van die mans het ŉ vuurwapen in sy besit gehad. Die motief agter die rooftog en ontvoering is in hierdie stadium nie bekend nie. “Die polisie ondersoek nog die saak,” bevestig Netshiunda. Enigiemand met meer inligting wat tot die verdagtes se inhegtenisneming kan lei, kan kapt. Mthembu Mclaren by 082 567 4188 of Stop Misdaad by 08600 10111 bel.